Broj: 711-I-1316-M-92/21-02-11

Zagreb, 14. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Aleksandre Jozić-Ileković i Tatijane Vučetić, kao članica Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Daria Friščića, općinskog načelnika Općine Kotoriba, za davanjem mišljenja Povjerenstva**,na 135. sjednici, održanoj dana 14. srpnja 2021.g., daje sljedeće

**MIŠLJENJE**

**Povjerenstvo nije nadležno za tumačenje odredbi Zakona o javnoj nabavi („Narodne novine“ broj: 120/16.) te se upućuje dužnosnik Dario Friščić, općinski načelnik Općine Kotoriba, da se s predmetnim upitom obrati Državnoj komisiji za kontrolu postupaka javne nabave**, **odnosno Ministarstvu gospodarstva i održivog razvoja.**

**Ukazuje se dužnosniku da je poslovne udjele i dionice u trgovačkim društvima, kao i udjele u vlasništvu drugih poslovnih subjekata koje ima dužnosnik, njegov bračni ili izvanbračni drug i malodobna djeca, dužan, sukladno člancima 8. i 9. ZSSI-a, prijaviti Povjerenstvu podnošenjem izvješća o imovinskom stanju dužnosnika, kao i pridržavati se obveza i ograničenja propisanih člancima 16., 17. i 18. ZSSI-a.**

Obrazloženje

 Zahtjev za davanjem mišljenja Povjerenstva podnio je dužnosnik Dario Friščić, općinski načelnik Općine Kotoriba. U knjigama ulazne pošte zahtjev je zaprimljen pod poslovnim brojem 711-U-3671-M-92/21-01-2 dana 13. srpnja 2021.g., povodom kojeg se vodi predmet broj M-92/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika, koji ustrojava i vodi Povjerenstvo, utvrđeno je da Dario Friščić obnaša dužnost općinskog načelnika Općine Kotoriba od 4. lipnja 2021.g. Stoga je i Dario Friščić, povodom obnašanja navedene dužnosti, obvezan postupati sukladno odredbama ZSSI-a.

 Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu za davanjem mišljenja navodi kako ima dvojbu u vezi obaveze objave (na mrežnim stranicama jedinice lokalne samouprave) gospodarskih subjekata s kojima temeljem Zakona o javnoj nabavi JLS ne smije sklapati ugovore o javnoj nabavi. Naime, člankom 77. Zakona o javnoj nabavi određeno je da se odredba članka 76. stavka 1. na odgovarajući način primjenjuje na srodnike po krvi po pravoj liniji ili pobočnoj liniji do četvrtog stupanja, srodnike po tazbini do drugog stupanja, bračnog ili izvanbracnog druga, bez obzira na to je li brak prestao, te posvojitelje i posvojenike predstavnika naručitelja iz članka 76. stavka 2. točke 1. navedenog Zakona, dok je stavkom 2. istog članka određeno da iznimno, sukob interesa ne postoji ako je povezana osoba predstavnika naručitelja poslovne udjele, dionice odnosno druga prava na temelju kojih sudjeluje u upravljanju odnosno u kapitalu gospodarskog subjekta s više od 0,5 posto stekla u razdoblju od najmanje dvije godine prije imenovanja odnosno stupanja na dužnost predstavnika naručitelja s kojim je povezana. U smislu navedenog dužnosnik ističe kako postoji nekoliko tvrtki u kojima su osobe iz članka 77. Zakona o javnoj nabavi odnosno povezane osobe stekle prava u razdoblju od više od dvije godine prije imenovanja odnosno njegovog stupanja na dužnost općinskog načelnika Općine Kotoriba. Dužnosnik dalje poimence nabraja trgovačka društva koja su u vlasništvu njega, njegove supruge, punca, sestrinog supruga te šogora.

U vezi navedenih tvrtki dužnosnik traži mišljenje Povjerenstva da li je navedene tvrtke potrebno navesti u objavi gospodarskih subjekata, odnosno da li se na iste primjenjuje članak 77. Zakona o javnoj nabavi te da li se kod srodnika po tazbini do drugog stupnja, vezano uz povezane osobe prema članku 77. Zakona o javnoj nabavi, istim smatra suprug dužnosnikove sestre kao i brat dužnosnikove supruge.

Povjerenstvo napominje kako dužnosnik u predmetnom zahtjevu za davanjem mišljenja postavlja upit u odnosu na tumačenje obveza po Zakonu o javnoj nabavi. U tom smislu, Povjerenstvo nije nadležno dužnosniku dati tumačenje navedenog Zakona, obzirom da je Povjerenstvo stalno, neovisno i samostalno državno tijelo osnovano radi provedbe ZSSI-a te obavlja poslove iz svog djelokruga rada i nadležnosti, određenih navedenim Zakonom. Stoga se dužnosnik upućuje da se sa predmetnim upitom obrati Državnoj komisiji za kontrolu postupaka javne nabave, kao državnom tijelu nadležnom za rješavanje o žalbama u postupcima javne nabave, koncesija i javno-privatnog partnerstva, kao i za odlučivanje o drugim zahtjevima koje su u postupku pravne zaštite ovlaštene postaviti stranke postupka, odnosno Ministarstvu gospodarstva i održivog razvoja, kao središnjem tijelu državne uprave nadležnom za politiku javne nabave.

Obzirom da dužnosnik u predmetnom zahtjevu spominje trgovačka društva u vlasništvu njega, odnosno njegove supruge, Povjerenstvo ukazuje dužnosniku da je sukladno članku 8. i 9. ZSSI-a obvezan Povjerenstvu, podnošenjem izvješća o imovinskom stanju dužnosnika, prijaviti poslovne udjele i dionice u trgovačkim društvima, kao i udjele u vlasništvu drugih poslovnih subjekata koje ima dužnosnik, njegov bračni ili izvanbračni drug i malodobna djeca.

Također ukazuje se i na obveze i ograničenja dužnosnika propisana člancima 16., 17. i 18. ZSSI-a.

Tako je člankom 16. ZSSI-a propisano da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ZSSI-a ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika. Povjerenik se smatra s dužnosnikom povezanom osobom u smislu članka 4. stavka 5. ZSSI-a. Ako navedeno trgovačko društvo putem javnog natječaja ili na drugi način stupa u poslovni odnos s državnim tijelima ili s jedinicama lokalne, odnosno područne (regionalne) samouprave ili s trgovačkim društvima u kojima Republika Hrvatska ili jedinica lokalne, odnosno područne (regionalne) samouprave ima upravljački udio, o takvom je poslovnom događaju dužno obavijestiti Povjerenstvo. Za vrijeme dok su njegova upravljačka prava u trgovačkim društvima prenesena na drugu osobu ili posebno tijelo, dužnosnik ne smije davati obavijesti, upute, naloge ili na drugi način biti u vezi s tom osobom ili tijelom te time utjecati na ostvarivanje prava i ispunjavanje obveza koji proizlaze iz članskih prava u tim društvima. Dužnosnik ima pravo da ga se jedanput godišnje obavještava o stanju trgovačkih društava u kojima ima udjele.

Člankom 17. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Navedeno ograničenje primjenjuje se i na poslovne subjekte u kojima član obitelji dužnosnika ima 0,5% ili više udjela u vlasništvu, u slučaju kada je član obitelji dužnosnika na bilo koji način, izravno ili neizravno, stekao predmetni udio, odnosno dionice od dužnosnika u razdoblju od dvije godine prije imenovanja odnosno izbora na javnu dužnost pa do prestanka njezinog obnašanja. Dužnosnik je dužan u roku od 30 dana od stupanja na dužnost izvijestiti Povjerenstvo o nazivu, osobnom identifikacijskom broju i sjedištu poslovnog subjekta iz stavka 1. i 2. članka 17. ZSSI-a. Dužnosnik je dužan redovito izvještavati Povjerenstvo o svim nastalim promjenama podataka o poslovnim subjektima u odnosu na koje ne smiju stupati u poslovni odnos sukladno stavku 1. i 2. navedenog članka u roku od 30 dana od nastale promjene.

Člankom 18. ZSSI-a propisano je da je, u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik dužan o tome pravodobno obavijestiti Povjerenstvo. Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s ZSSI-jem.

Povjerenstvo napominje kako su pravni poslovi, odnosno pravni akti koji su sklopljeni, odnosno doneseni bez prethodne obavijesti Povjerenstvu iz članka 18. stavka 1. ZSSI-a, protivno uputama Povjerenstva iz stavka 2. navedenog članka, dostavom nepotpune ili neistinite dokumentacije iz stavka 4. ili na bilo koji drugi način protivno odredbama ovoga članka su ništetni. Povjerenstvo će bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla, odnosno pravnog akta. Pravni poslovi, odnosno pravni akti koji su sklopljeni, odnosno doneseni protivno odredbama članka 17. stavka 1. i 2. ovog članka su također ništetni

Poslovni subjekti u smislu ZSSI-a su trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona Slijedom navedenog, Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Dario Friščić, elektroničkom dostavom
2. Objava na internetskoj stranici Povjerenstva
3. Pismohrana